b'\n_START_ARTICLE_\nKuskusas\n_START_PARAGRAPH_\nKuskusas (berber\xc5\xb3 k.: seksu, ar: \xd9\x83\xd8\xb3\xd9\x83\xd8\xb3)\xc2\xa0\xe2\x80\x93 kvietinis produktas ir patiekalas, pla\xc4\x8diai naudojamas Magrebo virtuv\xc4\x97je, svarbiausias angliavandeni\xc5\xb3 \xc5\xa1altinis \xc5\xa1iose \xc5\xa1alyse. D\xc4\x97l to Magrebe kartais vadinamas tiesiog taam (\xd8\xb7\xd8\xb9\xd8\xa7\xd9\x85), t. y. \xe2\x80\x9emaistas\xe2\x80\x9c._NEWLINE_Kuskuso kaip pagrindinio maisto paplitimo teritorija sutampa su Magrebo samprata. Ry\xc4\x8diausia jo paplitimo riba yra Libijoje (rytin\xc4\x97 Libijos pus\xc4\x97, t. y. Kirenaika jau priklauso Egipto virtuv\xc4\x97s tradicijai).\n_START_SECTION_\nSud\xc4\x97tis\n_START_PARAGRAPH_\nKuskusas tradici\xc5\xa1kai gaminamas i\xc5\xa1 man\xc5\xb3 kruop\xc5\xb3 (gerokai re\xc4\x8diau\xc2\xa0\xe2\x80\x93 i\xc5\xa1 rupiai malt\xc5\xb3 mie\xc5\xbei\xc5\xb3 ar sor\xc5\xb3). Kruopos specialiame negiliame inde gsaa yra \xc5\xa1lakstomos vandeniu ir tarp deln\xc5\xb3 trinamos, gaminant smulkius rutuliukus. Jie sijojami per r\xc4\x97t\xc4\xaf ghorbal ir d\xc5\xbeiovinami saul\xc4\x97je. Tai\xc2\xa0\xe2\x80\x93 labai sunkus darbas, kur\xc4\xaf moterys dirba kelet\xc4\x85 kart\xc5\xb3 per metus, pagamindamos ir i\xc5\xa1d\xc5\xbeiovindamos didelius kiekius kuskuso._NEWLINE_Paprastai kuskuso kruopos yra nedidel\xc4\x97s. Kaip apra\xc5\xa1oma musulmoni\xc5\xa1kose kulinarijos knygose, jos dyd\xc5\xbeio sulig skruzd\xc4\x97l\xc4\x97s galva. Magrebe \xc5\xbeinoma ir didesn\xc4\x97 kuskuso atmaina, vadinama barkukis (Al\xc5\xbeyro virtuv\xc4\x97je), mhammsah (Maroko virtuv\xc4\x97je), thikhemmezin (tuareg\xc5\xb3 tarpe)._NEWLINE_\xc5\xa0iuo metu kuskuso gamyba yra labai mechanizuota. Jis gali b\xc5\xabti gaminamas ir parduodamas dideliais kiekiais.\n_START_SECTION_\nVirimas\n_START_PARAGRAPH_\nKuskusas ne tik gaminamas, bet ir verdamas gana sud\xc4\x97tingai. Labai svarbu j\xc4\xaf i\xc5\xa1virti taip, kad rutuliukai nesulipt\xc5\xb3, o kuskusas b\xc5\xabt\xc5\xb3 birus. Tam naudojamas specialus kuskuso puodas (da\xc5\xbenai vadinamas pranc\xc5\xabzi\xc5\xa1ku terminu couscousier, \xc4\xafgalinantis virti kuskus\xc4\x85 vandens garuose. Tokio puodo apatin\xc4\x97je dalyje (vadinama gdrah) verdama ar tro\xc5\xa1kinama m\xc4\x97sa, dar\xc5\xbeov\xc4\x97s. Nuo j\xc5\xb3 kylantys garai kaitina kuskuso kruopas vir\xc5\xa1utiniame puode (vadinamas kiskas), kartu suteikdami jam aromat\xc4\x85 ir skon\xc4\xaf. Kartais kuskusas verdamas kartu su priedais\xc2\xa0\xe2\x80\x93 prieskoniais, razinomis, rie\xc5\xa1utais (tai b\xc5\xabdinga Maroko virtuvei)._NEWLINE_\xc5\xa0iuo metu pasaulyje paplit\xc4\x99s greitai pagaminamas kuskusas, kuris nereikalauja specialaus gaminimo, o tiesiog u\xc5\xbepilamas kar\xc5\xa1tu vandeniu ir atsargiai i\xc5\xa1mai\xc5\xa1omas \xc5\xa1akute.\n_START_SECTION_\nPatiekimas\n_START_PARAGRAPH_\nBet koks patiekalas, patiekiamas su virtu kuskusu irgi vadinamas kuskusu. Da\xc5\xbeniausiai j\xc4\xaf sudaro l\xc4\x97k\xc5\xa1t\xc4\x97je supiltos kuskuso kruopos, ant kuri\xc5\xb3 sudedama tro\xc5\xa1kinta m\xc4\x97sa, \xc5\xbeuvis, dar\xc5\xbeov\xc4\x97s (\xc5\xa1i vir\xc5\xa1utin\xc4\x97 dalis vadinama marga). Da\xc5\xbenai papildomai patiekiamas harisa pada\xc5\xbeas._NEWLINE_Kuskusas gali b\xc5\xabti patiekiamas ir kaip desertas, vadinamas sfuf. Tuo atveju jis mai\xc5\xa1omas su cukrumi, razinomis ir cinamonu. Jis valgomas u\xc5\xbegeriant jogurtu.\n_START_SECTION_\nIstorija, paplitimas ir variacijos\n_START_PARAGRAPH_\nSeniausi kuskuso pamin\xc4\x97jimai yra XIII a., kuomet kulinarijos knygose jis apra\xc5\xa1omas kaip vienas svarbiausi\xc5\xb3 Magribo valgi\xc5\xb3. Bet manoma, kad kuskusas buvo gaminamas gerokai anks\xc4\x8diau. Lucie Bolens teigia, kad jis buvo gaminamas jau prie\xc5\xa1 m\xc5\xabs\xc5\xb3 er\xc4\x85, nes Numidijos karali\xc5\xb3 kapuose randami tam skirti indai. Clifford Wright sieja kuskuso gamybos prad\xc5\xbei\xc4\x85 su arab\xc5\xb3 at\xc4\x97jimu VII a., kuomet Magrebe paplito kietieji kvie\xc4\x8diai._NEWLINE_Kuskusas buvo ir yra naudojamas visoje \xc5\xa1iaur\xc4\x97s Vakar\xc5\xb3 Afrikoje, o \xc4\xaf rytus nuo Kirenaikos jau paplitusi Egipto virtuv\xc4\x97. Kuskuso tradicijos padar\xc4\x97 \xc4\xaftak\xc4\x85 Levanto virtuvei, kur jis \xc5\xbeinomas kaip maftul._NEWLINE_D\xc4\x97l istorin\xc4\x97s \xc4\xaftakos kuskusas i\xc5\xa1plito \xc4\xaf Sahelio virtuv\xc4\x99, kur daugiausiai gaminamas i\xc5\xa1 sor\xc5\xb3 kruop\xc5\xb3. Dramblio Kaulo Krante jis vadinamas attieke ir gaminamas i\xc5\xa1 manijoko._NEWLINE_D\xc4\x97l musulmon\xc5\xb3 Europoje XX a. kuskusas i\xc5\xa1plito Pranc\xc5\xabzijoje ir kitur. Dabar jis \xc5\xbeinomas visame pasaulyje.'